Acestea sunt primele containere anti-urs din România și au fost achiziționate în cadrul unui proiect pilot inițiat de WWF România care vizează convieţuirea dintre om şi aceste animale.
Containerele sunt unice în România, iar cele cinci tipuri care au fost deja date în folosință la Băile Tușnad vor fi testate timp de mai multe luni, inclusiv în perioada sezonului estival.
Ulterior, autoritățile se vor decide care dintre containerele anti-urs vor fi folosite pe scară largă, la nivelul întregii țări, notează agerpres.
Butyka Zsolt, primarul staţiunii Băile Tuşnad, a transmis, vineri, că achiziția acestor containere este un pas important pentru comunitate și va duce la creşterea siguranţei în oraş.
De asemenea, edilul a subliniat că speră ca și alte localități din România să preia această idee și să achiziționeze astfel de containere.
La rândul său, biologul Imecs Istvan, coordonatorul echipei de lucru în cadrul proiectului iniţiat de WWF România în parteneriat cu Primăria Băile Tuşnad şi Asociaţia Project Bag, a declarat că ideea testării unor astfel de pubele în Băile Tuşnad a luat naștere anul trecut.
“Acestea au fost testate pe urşi în Slovacia, deci nu mai avem îndoieli că ursul nu poate să ajungă la deşeuri.
Însă, trebuie să testăm în oraş să vedem comunitatea şi turiştii cum le folosesc, care sunt cele mai adecvate, unde sunt zonele unde avem nevoie de astfel de recipiente.
Şi în sezonul turistic le vom testa, după care vom lua decizia şi vom mai cumpăra şi vom schimba modelele vechi care, practic, credem că nu funcţionează”, a spus Imecs Istvan.
Testarea containerelor anti-urs în Băile Tușnad nu este deloc una întâmplătoare. În urmă cu trei ani, numărul pagubelor provocate de urși în această stațiune montană a fost unul extrem de mare.
Sătui de prezența zilnică a urșilor pe străzile din stațiune și chiar în curțile și casele lor, localnicii au organizat un marș prin care au vrut să atragă atenția asupra situaţiei disperate în care se aflau.